Agtjarige seun skok dood(Foto: SA Polisie) ŉ Agtjarige seun is doodgeskok nadat hy op ŉ lewendige kragdraad getrap het. Die seun en ŉ maatjie het omstreeks 16:00 Saterdag in bosse by Kingstown buite Despatch gespeel toe die voorval plaasgevind het. Volgens kapt. Gerda Swart, polisiewoordvoerder in die Oos-Kaap, het gemeenskapslede skielik ŉ gil gehoor en gesien hoe ŉ kind uit die bosse gehardloop kom. “Die kind het gesê dat die seun op ŉ kragdraad getrap en geskok het. Die seun is na ŉ hospitaal geneem, maar is kort daarna dood verklaar.” Swart het gesê die kind se naam sal bekend gemaak word sodra hy amptelik uitgeken is. Die polisie het ŉ geregtelike doodsondersoek begin.